《祷雨诗为陈应辰鍊师赋》
明代·袁华

己酉季夏天亢阳，木槁草悴黍稌黄。黔黎蒲伏号穹苍，如瞽无相何伥伥。

有司骏奔走郡望，女巫舞雩纷浩倡。箕毕槱燎光载明，闭阳崇阴禜门行。

精诚不格天梦梦，共牺行空火云扬。安得天瓢酌天潢，净涤炎歊化清凉。

玄都中人衣朱裳，服食太和日月芒。赤子罹毒未渠央，起叱风雷掩晹光。

紫鹅赤鸡飞符章，檄召皓灵三山宫。深铃掷火万骑骧，玄冥前驱回禄藏。

丰隆屏翳翼两相，少女风来舞商羊。阴云四合大雨滂，槁者浡然枯者生。

奚用暴巫及㷊尪，至人无为道自充。积精所致与天通，故能弭菑驱厉阳。

我歌乌足为报贶，愿子长年身受庆。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。